El president del grup parlamentari de JxSí, Jordi Turull, ha volgut replicar a PSC i Catalunya Sí Que Es Pot per haver acusat als independentistes de tenir el Parlament paralitzat i haver reclamat un ple extraordinari sobre emergències socials. Per a Turull, els socialistes i la coalició d'esquerres demostren que darrere de les seves paraules "hi ha molta demagògia, molt electoralisme i molta hipocresia". "Ara el més efectiu per fer front a les emergències socials, que hi ha, és intentar evitar que Montoro perpetri encara més l'ofec a Catalunya i no un ple extraordinari amb un Govern en funcions", ha dit, tot preguntant-se que, "si tanta pressa hi ha, per què ho van presentar ahir per demanar-ho avui per fer el ple abans de la campanya?". "Perquè volen fer espots electorals a costa dels més vulnerables, i no ho permetrem", ha sentenciat Turull. De la mateixa manera, ha recordat que els referents polítics de PSC i Catalunya Sí Que Es Pot a Andalusia "van estar 80 dies sense fer cap activitat parlamentària i no es van queixar, tot i que també hi devien tenir emergències socials per cobrir". "Aquí no s'està bloquejant res. El que passa és es vol és aprofitar la situació", ha denunciat Turull.

Summary: Turull acusa PSC i SiQueEsPot "d'electoralisme i demagògia" per denunciar paràlisi al Parlament i demanar un ple social


Catalunya tornarà a rebre 31,5 MEUR dels fons socials de l'IRPF tot i que l'Estat n'ha incrementat la recaptació fins els 12 MEUR. En un comunicat, el Departament d'Afers Socials assegura que el ministeri de Sanitat, Consum i Benestar Social considera que Catalunya és una comunitat ''sobrefinançada'' i per això manté la mateixa quantitat que anys enrere. Nou comunitats autònomes, en canvi, si que han vist augmentats aquests fons socials. Segons les dades facilitades al Congrés dels Diputats, el 2016 es van recaptar a Catalunya 73,5 milions d'euros de l'IRPF per a fons socials, se'n va rebre 31,5 d'un total de 214,5 milions distribuïts a totes les comunitats autònomes.  En un comunicat, Afers Socials ha recalcat que Catalunya representa el 17% de la població de l'Estat, recapta el 25% del total dels fons però en canvi, tan sols rep el 14% d'aquesta recaptació.  Enguany, la recaptació de l'Estat ha estat de 264 MEUR, 214,5 dels quals s'han distribuït als territoris. La resta, 50 MEUR, els distribueix el ministeri per a finalitats de caràcter estadístic, d'observatoris o recerca, cap a les plataformes i federacions estatals del tercer sector. Les entitats catalanes tampoc no reben directament cap quantitat d'aquest 50 MEUR.

Summary: Catalunya torna a rebre 31,5 MEUR dels fons socials de l'IRPF tot i l'increment en la recaptació


Christian Terribas abandona l'entitat després de 30 anys ACN Barcelona.-El fins ara director territorial del BBVA a Barcelona i la seva àrea metropolitana, Christian Terribas, deixarà el càrrec i el director a la resta del territori, Xavier Llinares, passarà a assumir la direcció a tot Catalunya. Llinares compta amb una trajectòria de més de 25 anys i diverses posicions de responsabilitat al banc, mentre que Terribas ha estat al capdavant de l'entitat a l'àrea de Barcelona durant 30 anys. Terribas ha participat en els principals projectes de transformació del model de distribució de BBVA i en la integració d'Unim i Catalunya Caixa. D'altra banda, Joan Piera, es mantindrà al capdavant de la Direcció Regional de Banca d'Empreses i Corporacions.

Summary: Xavier Llinares assumeix la direcció territorial del BBVA a Catalunya


En una trobada a Celrà han denunciat que el nombre de persones de les que no se sap res és "molt més alt" del què diuen les estadístiques ACN Celrà.-Les associacions de desapareguts han reclamat més mitjans a les diferents administracions per poder saber què va passar amb aquestes persones. Asseguren que les estadístiques oficials no tenen en compte moltes desaparicions forçoses o que no s'han denunciat i que, per tant, la xifra s'hauria d'elevar. El portaveu de la Xarxa de Suport a la Querella Argentina, Felipe Moreno, lamenta que no es destinin prou recursos a saber què ha passat amb aquestes persones. "Ens diuen els buscaossos i nosaltres només volem trobar els desapareguts i documentar què va passar amb ells", assenyala Moreno. A la trobada que han fet a Celrà (Gironès) també hi ha participat la membre de la FEMED, Nassera Dotour, que ha destacat que una desaparició forçosa "és una pena contínua" pels familiars, i ha alertat del "desastre" que s'està produint al Mediterrani. Celrà (Gironès) ha acollit aquest dissabte una trobada entre membres d'associacions de persones desaparegudes. L'objectiu ha estat denunciar la falta de mitjans que les administracions posen al servei d'aquesta "xacra" i alertar del "drama" que s'està vivint al Mediterrani. En aquest sentit, dues de les ponents han estat dues dones supervivents de la guerra de Síria, que no saben què ha passat amb alguns dels seus familiars. Amb elles, la Nassera Dutour, una altra mare víctima de les desaparicions forçoses i que és ara membre de la Federació Contra les Desaparicions Forçoses (FEMED). Dutour ha recordat que les víctimes d'aquest delicte han de patir un "dolor continu" ja que mai poden acabar de "fer el dol". Per això, ha reclamat que els governs es posin a treballar no només per trobar els cossos, sinó també per esclarir les causes de la desaparició. "Sempre hi ha delictes associats com la falta de llibertat, les execucions o la tortura i això cal que es tingui en compte", ha reblat Dutour. L'activista recorda que "cal preservar els drets" de tots els ciutadans i lluitar per resoldre aquests "crims". Dutour recorda que les famílies es troben "desemparades" sense saber què ha passat i sense poder reclamar a ningú en concret saber què ha passat. "És una situació molt dura que només quan t'hi trobes ho comprens. Has de viure amb un pes que no et pots treure mai del cos", ha lamentat Dutour. Mai sabrem quants A l'acte hi ha participat el portaveu de la Querella Argentina, Felipe Moreno, que ha assegurat que les xifres de desapareguts que es donen des de l'administració no corresponen a la realitat. "És evident que hi ha moltes persones que no han denunciat i desaparicions forçoses que mai se sabran, per tant les estadístiques no estan bé", assenyala Moreno. El portaveu lamenta que les administracions fan servir el pretext de la falta de recursos per negar posar més mitjans per resoldre les desaparicions. "Sempre sentim a dir que si l'atur, que si l'habitatge i altres problemes que consideren prioritaris, però aquestes persones també tenen un dret", ha etzibat. Tant Dutour com Moreno han coincidit a posar en valor la importància de fer jornades com aquesta organitzades per So de Pau. Els dos assenyalen que "mantenir la consciència" entre la ciutadania sobre la memòria dels desapareguts i "saber la veritat" i els seus responsables "és una mostra de qualitat democràtica" de la societat.

Summary: Les associacions de desapareguts demanen més mitjans a les administracions i alerten del "desastre" del Mediterrani


L’actor Toni Albà ha lamentat aquest dimecres la decisió del jutge d’enviar a judici el cas en què se l’investiga per un delicte d’injúries arran d’una desena de tuits contra la judicatura i els cossos i forces de seguretat de l’estat espanyol. En declaracions a l’ACN, Albà ha afirmat que la justícia “està atacant la llibertat d’expressió de tothom”, fet que considera “intolerable”. En aquest sentit, l’actor, veí de Vilanova i la Geltrú, ha insistit que els tuits que han desencadenat la causa judicial són “una absurditat molt bèstia” i els ha situat en el marc de la seva feina com a “bufó”. “Ells [la Fiscalia i el jutge] dedueixen i posen en boca meva coses que jo no he dit”, ha insistit l’actor, subratllant que les seves publicacions es basen en “fer riure”.

Summary: Toni Albà: “Estan atacant la llibertat d’expressió de tothom i és intolerable”


Residente, Kase.O i Lágrimas de Sangre són els primers noms que s'han anunciat del pròxim Cruïlla 2020 de l'edició d'estiu, que tindrà lloc al mes de juliol de l'any vinent. En concret, aquestes tres actuacions que tindran lloc el dijous 2 de juliol. Tornarà així l'ex Calle 13 René Pérez, més conegut com Residente; Kase. O, que el Cruïlla defineix com "un dels millors MC en castellà", oferirà al públic el seu popular rap, i Lágrimas de Sangre portarà a l'escenari el seu estil únic que veu del hip-hop i el reggae, i també del rock. Al Cruïlla 2020, el grup de Masnou i Barcelona estarà presentant el seu nou disc previst pel mes de febrer proper.

Summary: Residente, Kase.O i Lagrimas de Sangre primers confirmats per Cruïlla 2020


Ernest Maragall creu que demostra que "la qüestió existeix" i li sembla "bé" que el Parlament Europeu "hi digui la seva" ACN Barcelona.-Esquerra Republicana veu un "indici positiu" que el president del Parlament Europeu, David Sassoli, hagi acceptat enviar al TJUE l'opinió de l'Eurocambra sobre Junqueras. Segons ha afirmat el president d'ERC a l'Ajuntament de Barcelona, Ernest Maragall, demostra que "la qüestió existeix". "El Parlament Europeu s'obliga a considerar o expressar la seva opinió per ell mateix", ha remarcat Maragall en una entrevista a Rac1. El regidor ha admès que no té una "confiança absoluta" en la participació en el TJUE per part de la institució però ha apuntat que li sembla "bé" que l'Eurocambra digui la seva.  "La qüestió existeix i estic convençut que els serveis jurídics del parlament són solvents i voldran protegir el dret de representació d'Oriol Junqueras", ha afegit.

Summary: ERC veu un "indici positiu" que Sassoli accepti enviar al TJUE l'opinió de l'Eurocambra sobre Junqueras


Consideren que "estan complint per anticipat una pena desproporcionada" i apel·len a "raons humanitàries" ACN Barcelona.-Una seixantena d'escriptors i artistes catalans i espanyols han signat nou manifest, que publica 'eldiario.es', a favor de la posada en llibertat dels presos independentistes mentre no se celebri el judici i asseguren que veuen "amb preocupació que aquesta situació es perllongui indefinidament" . "Al marge de l'opinió que ens mereixin les actuacions judicials, tenim raons humanitàries per qüestionar l'empresonament d'unes persones del qual es seu futur penal és incert, però que estan complint per anticipat una pena desproporcionada sense que a més s'hagin comès fets violents", sostenen els signants del text, entre els quals hi ha els cineastes Montxo Armendáriz, José Corbacho i Aitor Merino; els escriptors Bernardo Atxaga, Crisitna Fallarás, Elvira Lindo, Manuel Rivas , Iban Zaldúa, Carlos Zanón i Suso de Toro;  els actors Alberto San Juan i Rubén Ochandiano; el dibuixant Manel Fontdevila i els músics Kepa jonquera, Marc Parrot i Nacho Vegas, entre molts altres. Els signants del manifest recorden que malgrat que en els darrers dies s'han acostat els presos centres més propers als seus domicilis, només segueixen tenint dret a una visita setmana de 40 minuts darrera un vidre i un vis a vis mensual d'una hora, a més d'un nombre limitat de trucades telefòniques. "Entre els familiars afectats hi ha nens de curta edat que porten mesos veient els seus pares temps escàs i en un entorn carcerari gens adequat per a ells", assenyalen.  D'altra banda, apunten el "mal que aquest empresonament té per a la democràcia i la justícia, en un context de retorcés en drets i llibertats i el deteriorament per ala imatge d'Espanya a Europa" i "l'efecte que una presó perllongada d'aquestes nou persones té sobre la convivència a Catalunya i la manera en què dificulta una solució política".  "Si de veritat es pretén obrir nou temps de diàleg, és necessari que aquestes nou persones tornin a casa seva", afegeixen els signants, que també matisen que no demanen "cap tipus d'impunitat" sinó "altres formes menys penoses de limitar els seus moviments fins que se celebri judici".

Summary: Una seixantena d'escriptors i artistes demanen la llibertat dels presos independentistes


L'Arxiu municipal de Girona incorpora documentació personal de qui va ser alcalde de la ciutat entre el 1937 i el 1939, durant els darrers anys de la Guerra Civil. En total són 39 unitats documentals localitzades per la Fundació Josep Irla a l'Argentina, on van continuar vivint les filles de Pere Cerezo. Un cop acabada la guerra, Cerezo juntament amb la seva segona dona i dues filles, va emprendre el camí de l'exili que el va portar primer a França i després a l'Argentina, el país on havia nascut. El director de la Fundació Josep Irla, Josep Vall, ha explicat que Cerezo va arribar a Girona quan tenia 6 anys i sempre va exercir de gironí de "soca-rel". De fet, un cop exiliat a l'Argentina va ser president del casal de Catalunya de Buenos Aires i va formar part de la comissió organitzadora dels Jocs Florals. L'alcaldessa de Girona, Marta Madrenas, ha subratllat els "valors republicans" que van impregnar la trajectòria de Cerezo.

Summary: Girona incorpora documentació personal de l'alcalde de la ciutat entre 1937 i 1939 i que va haver de marxar a l'exili


El president, Quim Torra, i la consellera de Cultura, Mariàngela Vilallonga, han proposat aquest divendres el primer paquet d'ajudes específiques "per protegir el sector cultural" davant les conseqüències del coronavirus. Són mesures com una línia de 10MEUR a interès baix per a empreses culturals, la no revocació de les subvencions ja concedides, la reprogramació d'activitats previstes o garantir les aportacions del Departament de Cultura a múltiples activitats i esdeveniments culturals que s'hagin cancel·lat i no es puguin reprogramar. Torra i Vilallonga s'han reunit avui de forma telemàtica amb representants del sector per plantejar-los les mesures. Aquests han apuntat la necessitat de posar en marxa plans de xoc amb fons específics.

Summary: 10 milions en crèdits i no revocar les subvencions concedides, ajudes del Govern a la Cultura davant el coronavirus


La Generalitat sempre s'ha queixat que el president espanyol no truqués el català quan aquest va ser investit ACN Barcelona.-El president de la Generalitat, Carles Puigdemont, va trucar aquest passat dilluns al matí al president en funcions de l'Estat i cap de llista del PP a les eleccions espanyoles, Mariano Rajoy, per felicitar-lo per la victòria electoral que el PP havia aconseguit unes hores abans. Segons ha avançat La Vanguardia i han confirmat posteriorment  fonts de la Generalitat a l'ACN, el to de la trucada va ser "cordial" entre els dos líders polítics. Precisament una trucada d'aquest tipus és el que va trobar a faltar Puigdemont quan va ser investit el passat 10 de gener i Rajoy va decidir no felicitar-lo. El PP va ser el principal partit a l'Estat el 26-J però es va quedar lluny de la majoria absoluta, per la qual cosa Rajoy haurà d'esperar a veure com evolucionen les negociacions per saber si continuarà ocupant la presidència del govern espanyol.

Summary: Puigdemont felicita Rajoy per telèfon per la victòria electoral del PP a l'Estat


El conseller d'Interior, Jordi Jané, ha evitat valorar l'exercici d'assalt que l'Exèrcit i la Guàrdia Civil han fet aquest divendres davant d'un càmping de l'Escala (Alt Empordà). "No hi puc entrar en cap cas, i la meva actitud no pot ser altra; no em correspon fer cap tipus de comentari", ha dit Jané. El conseller ha inaugurat aquest divendres la nova comissaria compartida dels Mossos d'Esquadra i la Policia Local de Banyoles. Jané ha posat l'equipament com a "exemple" per avançar "cap a un concepte de policia global a Catalunya" i ha avançat que al 2019 s'haurà reformat la part de la comissaria que correspon als Mossos. El conseller també ha presidit la junta de seguretat al municipi, on s'ha fet balanç de les actuacions del 2016. Durant l'any passat, a la capital del Pla de l'Estany, els fets delictius es van reduir en un 4,6%. Ni sobre el d'avui a l'Escala, ni sobre les altres marxes i exercicis que l'Exèrcit ha fet en llocs com Llançà (Alt Empordà) o la zona de muntanya entre els termes de Celrà i Girona. Jordi Jané ha evitat valorar les maniobres dels militars a les comarques gironines. La darrera, la que han fet avui els soldats i la Guàrdia Civil a l'illa Mateua, i que ha mobilitzat disset militars i cinc membres del GEAS. "No hi puc pas entrar en cap cas, i l'actitud del conseller d'Interior no pot ser altra", ha dit Jané. I ha afegit: "No em correspon fer-ne cap tipus de comentari, perquè a més desconec els detalls de les maniobres concretes que s'hagin pogut fer". El conseller ha fet aquestes declaracions des de Banyoles, on ha presidit la junta local de seguretat i després ha inaugurat la nova comissaria compartida, situada al sector de La Farga. De la nova comissaria, Jané n'ha destacat que "obre horitzons" a l'hora d'avançar "cap a un concepte de policia global de Catalunya" (perquè els dos cossos hi comparteixen espais). A més, el conseller d'Interior també s'ha compromès a tirar endavant en breu la part que li correspon fer a la Generalitat: la remodelació de la part de la comissaria que correspon als Mossos. Sobre aquestes obres, Jané ha dit que preveuen enllestir-les a principis de l'any 2019. Durant els treballs, el conseller també ha precisat que la part de la comissaria que acull la Policia Local "haurà d'acollir molts serveis" que ara es presten a la zona de Mossos.  Un 4,6% menys de fets delictius A la junta local de seguretat, el Departament d'Interior, l'Ajuntament de Banyoles i els cossos policials han passat balanç de les dades del 2016. Durant l'any passat, el número de fets delictius a la capital del Pla de l'Estany es va reduir en un 4,6% (passant dels 637 del 2015 als 608). En paral·lel, també es van incrementar les detencions (en un 35,3%). L'alcalde de Banyoles, Miquel Noguer, ha subratllat la reducció dels fets penals i ha dit que s'està anant en la "bona línia". Pel què fa a tipologies, l'alcalde també ha explicat que aquell il·lícit més habitual a la ciutat és el furt (que representa el 50% de les denúncies). Entre aquells delictes que han augmentat, però, hi ha els robatoris amb força a habitatge. Es va passar de 6 a 23. Tot i això, tant l'alcalde com el conseller han volgut deixar clar que al darrere d'aquest augment hi havia una banda de xilens. Aquest grup, que també actuava en altres municipis de la zona, s'havia especialitzat a cometre aquests delictes. Sobretot, van actuar durant el primer trimestre del 2016. "La resposta policial conjunta i una ràpida actuació va permetre detenir-los", ha precisat el conseller. Per últim, tant Jané com Noguer han volgut posar de relleu que la mitjana de fets delinqüencials a Banyoles se situa "per sota de la meitat" de la resta de Catalunya. A la ciutat, es cometen 31,5 delictes per cada mil habitants. Al conjunt del país, aquesta xifra se situa per damunt dels 64.

Summary: Interior evita pronunciar-se sobre l'exercici d'assalt que l'Exèrcit i la Guàrdia Civil han fet al càmping de l'Escala


La circulació de trens a la línia R3 entre Centelles i Sant Martí de Centelles (Osona) ha quedat restablerta poc després de les tres de la tarda després d'un atropellament mortal, segons ha indicat Renfe. La línia havia quedat interrompuda en aquest tram des de poc abans de la una del migdia. Els trens encara acumulen retards de 45 minuts i de forma progressiva aniran recuperant la freqüència de pas habitual. L'atropellament s'ha produït a la sortida de l'estació de Centelles.  La companyia ferroviària ha disposat un servei alternatiu per carretera per cobrir el tram afectat. Per la seva banda, Protecció Civil ha desactivat la prealerta del pla Ferrocat.

Summary: Restablerta la circulació de trens a l'R3 entre Centelles i Sant Martí de Centelles després d'un atropellament mortal


Unió de Pagesos (UP) ha demanat al Departament d'Agricultura que adapti ràpidament els mecanismes legals que estan a la seva disposició per protegir els ramaders que siguin víctimes d'accions de grups animalistes en les seves instal·lacions. La demanda arriba arran dels fets d'aquest diumenge en una granja de conills a Gurb (Osona), on un grup d'activistes hi va irrompre i es van endur una dotzena d'animals. El sindicat recorda als afectats la necessitat de presentar una denúncia pels fets ocorreguts per tal d'evitar que es reprodueixin actuacions similars en el futur i per poder tramitar la compensació pels danys i perjudicis causats en l'explotació. UP recorda que l'acció de Gurb se suma a d'altres de característiques similars que han tingut lloc en els darrers mesos, la darrera d'elles el juliol passat en una granja de vedells de Sant Antoni de Vilamajor, al Vallès Oriental. Ara, després del cas de Gurb, UP ha expressat el seu suport al ramader afectat i afegeix que, si presenta una denúncia, el sindicat li oferirà tot el seu suport. El sindicat recorda que accions com les d'aquest diumenge no només representen un perjudici per als ramaders sinó que, fonamentalment, posen en greu perill al bestiar. En aquest sentit, en casos de granges de conills, uns animals ''altament susceptibles'' a les situacions d'estrès, l'entrada massiva de desconeguts pot afectar el seu benestar, així com provocar greus problemes en la seva fertilitat, fet que de retruc acaba derivant també en importants pèrdues per als productors. Finalment, UP també recorda que el codi penal preveu com a figures delictives el fet d'ocupar una explotació en contra de la voluntat del titular i considera com a furt o robatori el fet d'apoderar-se d'animals del seu interior. A més a més, també asseguren que són sancionables el trasllat dels animals que no compleixin la normativa de moviments de bestiar així com les manifestacions sense comunicació prèvia de la convocatòria.

Summary: UP exigeix al Govern que acceleri en la protecció legal dels ramaders víctimes d'accions d'animalistes


Colau, Marín i Tejedor reclamen la reactivació de projectes com l’L10 o l’Estació Intermodal del Prat ACN L'Hospitalet de Llobregat.-L’alcaldessa de l’Hospitalet de Llobregat, Núria Marín, l’alcaldessa de Barcelona, Ada Colau, i l’alcalde del Prat de Llobregat, Lluis Tejedor, han celebrat que la línia 9 Sud que aquest divendres entra en funcionament servirà per “vertebrar” aquestes tres ciutats metropolitanes, que configuren la primera àrea econòmica del país. A banda de la importància econòmica de la nova infraestructura, els tres alcaldes han destacat que la línia 9 Sud servirà per garantir les oportunitats dels treballadors que es mouen en transport públic i per millorar la qualitat ambiental de l’àrea metropolitana. Colau, Marín i Tejedor també han reclamat la reactivació de projectes com l’L10 o l’Estació Intermodal del Prat. Durant la inauguració oficial de la línia 9 Sud aquest divendres al migdia, Colau ha celebrat la posada en marxa de la nova infraestructura ferroviària, “que ha arribat després de molts esforços i de superar moments de crisi”. L’alcaldessa ha destacat també que la línia que obrirà les portes aquest divendres a les 15.00 hores “millora moltíssim la connectivitat metropolitana i connecta aquests tres municipis que tenen tant en comú”. L’alcaldessa ha valorat també que l’L9 Sud “és una nova infraestructura de transport públic imprescindible per preservar la qualitat de l’aire”, que se suma a altres projectes municipals com la unió del Trambaix i el Trambesòs a través de l’avinguda Diagonal de Barcelona o de l’extensió de la Xarxa ortogonal de Bus. En aquest sentit, Colau ha reivindicat la importància de l’altre ramal de la línia 9 Sud de metro, que es denomina L10 i que s’origina en una bifurcació al sud de l’estació de Gornal. “No ens hem de quedar aquí, sinó que hem de seguir treballant perquè els veïns de la Marina i de la Zona Franca disposin de la línia 10 del metro. Cal posar el màxim d’esforç de les administracions en aquest projecte”, ha sentenciat l’alcaldessa. El conseller de Territori i Sostenibilitat, Josep Rull, es va comprometre al Parlament que el Govern continuaria les obres de la línia 10 a partir del 15 de febrer, amb l’objectiu que la infraestructura entre parcialment en servei a partir de 2017. Per la seva banda, Tejedor ha destacat que l’execució de l’L9 Sud es tracta d’una inversió “d’alta volada” i ha recordat que es va decidir tirar endavant aquest projecte abans de l’esclat de la crisi econòmica. Tanmateix, ha apuntat que la disponibilitat de transport públic és un factor clau per al desenvolupament econòmic i per generar oportunitats per als treballadors que viuen en aquesta zona de l’àrea metropolitana i depenen del metro per anar a treballar. “No és només una inversió per connectar amb metro l’Aeroport i la Fira”, sinó per “vertebrar” també una àrea econòmica de “gran importància” pel país i els barris dels municipis del Prat, l’Hospitalet i Barcelona. Tejedor ha aprofitat per reivindicar la vigència de l’Estació Intermodal del Prat i ha reclamat a les institucions que es reactivi aquesta ‘hub’ ferroviari del país. Per la seva banda, Marín s’ha mostrat satisfeta que “l’esforç” de les administracions ha fet possible la inauguració de la línia 9 Sud, que mostra que l’Hospitalet ha deixat de ser “el patí de darrera de Barcelona, abocada a ser un suburbi de la capital” i ha assenyalat que “gràcies a l’esforç col·lectiu, s’ha donat la volta a aquesta ciutat”. L’alcaldessa ha apuntat que l’Hospitalet és la segona ciutat de Catalunya en generació de riquesa i de llocs de treball i que compta amb grans equipaments com la Fira i el parc empresarial al voltant de la Plaça d’Europa, “que ara es connecta amb la resta de la ciutat i amb l’aeroport gràcies a la línia 9”.  Per Marín, “és una excel·lent notícia per als ciutadans de l’Hospitalet. Si volem ser competitius, hem de disposar dels millors instruments. Això ha estat fruit del treball col·lectiu i cal agrair l’esforç de la Generalitat, de moltes administracions locals, així com d’organitzacions empresarials, sindicals i de defensa del transport públic. “Els alcaldes mai en tenim prou, ens queda ara completar la línia 10 de metro, que ha d’estar operativa d’aquí un any i uns mesos”, ha conclòs. Marín reclama a l’Estat millores a les Rodalies Aprofitant la presència del secretari d’Estat d’Infraestructures, Julio Gómez-Pomar, l’alcaldessa de l’Hospitalet ha reclamat que es millori el sistema de Rodalies, que ha patit aquesta setmana un nou col·lapse del servei a causa del fum provocat per un incendi en una estació en desús d’Adif. “El servei de Rodalies està afectat per la manca d’inversions i un mal manteniment”, ha criticat Marín, que ha demanat als representants del govern espanyol que es reuneixin amb els responsables del territori i de la Generalitat per “prioritzar” els projectes que necessiten els ciutadans. “És una qüestió essencial per a tots ciutadans de l’àrea metropolitana i de Catalunya. Necessitem un metro regional i no un servei afectat ara per instal·lacions caduques”, ha sentenciat.

Summary: Els alcaldes metropolitans celebren que la línia 9 Sud “vertebra” la primera zona econòmica del país


L'Ajuntament de Castelldefels ha expressat el condol per la mort aquest dimecres del cinquè tinent d'alcalde, Jordi Miralles, amb un ple extraordinari amb familiars, amics i veïns del municipi. En una moció consensuada pels grups municipals i llegida per l'alcaldessa, Candela López, el consistori ha subratllat "el llegat com a lluitador incansable de les llibertats democràtiques" de qui va ser  coordinador general d'EUiA entre el 2000 i el 2012 i diputat d'ICV-EUiA al Parlament de Catalunya del 2003 al 2012. López, que va compartir la candidatura de Movem amb Miralles en les passades municipals, l'ha definit com a "mestre i referent". "Per als companys més joves d'aventura política, Jordi era el nostre far", ha reblat.

Summary: Castelldefels plora la mort de Jordi Miralles i n'abraça el llegat com a "lluitador incansable de les llibertats"


El Parlament ha aprovat per unanimitat aquest dijous al matí crear una comissió d'estudi de la seguretat de la petroquímica de Tarragona. El ple ha donat llum verda a la proposta de resolució conjunta de tots els grups, per investigar l'explosió del 14 de gener a l'empresa IQOXE, a la Canonja (Tarragonès). Durant el debat, el diputat de Cs Matías Alonso ha defensat l'aprovació de la resolució del seu grup argumentant que els tarragonins demanen seguretat i respostes. La resta de grups i subgrups han coincidit en la importància de tirar endavant la comissió d'estudi, tant per esbrinar les causes i les conseqüències de l'accident, com per trobar solucions per evitar que n'hi pugui haver més. Alonso també ha reclamat seguretat per evitar que es puguin produir més accidents com el del 14 de gener, i respostes que surtin de la comissió i de les investigacions judicials derivades de l'accident. Per la seva banda, Carles Castillo (PSC-Units) ha constatat que només l'atzar va evitar que les conseqüències fossin "catastròfiques". La diputada d'ERC Raquel Sans, en el mateix sentit, ha apuntat que la mort d'una persona aliena a la indústria suposa "un canvi de paradigma". "No hem d'oblidar que les conseqüències haguessin pogut ser molt pitjors", ha subratllat. Teresa Pallarès (JxCat) ha reclamar que es treballi des del rigor, la responsabilitat i la transparència per donar resposta a la població, alhora que ha defensat la gestió del Govern durant la situació a la Canonja. El diputat del PPC Daniel Serrano ha opinat que caldrà veure si se n'han de derivar responsabilitats penals. La diputada de CatECP Yolanda López ha subratllat que la comissió d'estudi, a banda d'aclarir què va passar el 14 de gener, també ha d'aportar solucions perquè veïns i treballadors de Tarragona deixin de tenir "angoixa diària" davant la "falta de transparència i desconfiança" per viure al costat de la petroquímica. El parlamentari Vidal Aragonès (CUP-CC) ha reclamat que les compareixences de la comissió d'estudi es facin, majoritàriament, al Camp de Tarragona. La Mesa hauria d'avalar aquesta proposta. Al ple hi han assistit alcaldes de la zona.

Summary: El Parlament aprova per unanimitat crear una comissió d'estudi de la seguretat de la petroquímica de Tarragona


El sector industrial és la "columna vertebral" de l'economia catalana i cinc de cada deu euros generats a Catalunya es produeixen gràcies a l'activitat industrial. És una de les conclusions de l'estudi 'La nova indústria' de Carme Poveda, presentat pel Departament d'Empresa i Ocupació aquest dimecres. El treball sosté que, durant la crisi, a Catalunya la desindustrialització no ha tingut la intensitat que es creia, sinó que el sector de serveis a la indústria ha tingut un "extraordinari creixement" (del 44% al 51% del valor afegit brut -VAB- entre 2005 i 2011) que ha permès compensar en part la pèrdua de pes de la indústria tradicional (que ha passat del 21% del VAB el 2005 al 17% el 2011). La 'nova indústria' té en compte no només les activitats productives de transformació sinó també els serveis que fan possible aquesta producció, com els tecnològics, els financers, el comerç o el transport, entre d'altres. Si es té en compte aquesta 'nova indústria', el pes del sector representa més del el 50% del valor afegit brut de l'economia catalana el 2011. Si no es tenen en compte els serveis que fan possible la producció, el pes de la indústria tradicional és del 20%, l'objectiu que la Unió Europea s'ha marcat pel 2020. Davant d'aquestes xifres, el conseller d'Empresa i Ocupació en funcions, Felip Puig, ha reivindicat que la indústria ha de seguir essent la "prioritat" del govern català i ha assegurat que cal tenir "confiança" perquè hi ha un canvi de tendència en l'economia i "la inflexió ja l'estem consolidant".  Una altra de les conclusions de l'estudi 'La nova indústria, actualització de les dades a partir de les taules input-output de Catalunya' és que el mercat català guanya pes com a proveïdor en la indústria (passa del 43% al 51% entre el 2005 i el 2011), mentre que el mercat estranger perd protagonisme (del 40% al 32%) i les compres a la resta d'Espanya pràcticament mantenen el seu pes, entre el 17 i el 18%. Així, la indústria prefereix es proveïdors ubicats a Catalunya perquè "estan més a prop i n'obtenen un major avantatge competitiu", ha argumentat l'autora del treball, Carme Poveda.  D'altra banda, el conseller Puig ha posat de manifest que la indústria va perdre més valor afegit durant els anys de bonança que durant la crisi. Així, la pèrdua de valor afegit va ser de 5 punts entre el 2001 i el 2007 i d'1,5 punts entre el 2007 i el 2011, ha subratllat Puig.  L'estudi també planteja que l'objectiu de reindustrialitzar Catalunya no s'hauria de basar només en fer créixer el pes de la indústria en el VAB, sinó en fer créixer la nova indústria basant-se en la innovació, la tecnologia i el disseny.  Més creixement en productivitat que en ocupació En l'estudi també s'observa que durant els darrers anys el sector industrial ha crescut més en productivitat que en ocupació. "Això, que en moments de crisi laboral ens podria portar a una certa preocupació, és un indicador positiu", ha assenyalat Felip Puig, qui ha recordat que una major productivitat "ens fa ser més competitius".  I és que l'ocupació industrial també es va recuperant. Segons l'Enquesta de Població Activa (EPA), el 2014 va augmentar per primera vegada des d'abans de la crisi i durant els tres primers trimestres del 2015, l'ocupació industrial ha crescut un 4,4% en relació amb l'any anterior. Per la seva part, la producció, mesurada a través de l'Índex de Producció Industrial, ha registrat entre el gener i l'octubre d'enguany un creixement del 2,6% en relació al mateix període del 2014.  Mentrestant, el VAB del sector industrial ha crescut del 20,3% el 2012 fis al 20,9% el 2014.

Summary: Cinc de cada deu euros generats per l'economia catalana provenen del sector industrial


El president de la Generalitat, Carles Puigdemont, preveu posar en marxa la reorganització i concentració de funcions per executar l'1-O en una sola persona abans de l'agost. Així ho ha explicat el cap de l'executiu català en una conversa informal amb periodistes des dels passadissos del Parlament. Aquest matí, Puigdemont ha descartat canvis de consellers immediats però una altra cosa és que ja s'estigui treballant per reorganitzar les competències relacionades amb el referèndum per afrontar l'etapa final. Puigdemont ha assenyalat durant la sessió de control que ja va encarregat a Junqueras que fos el coordinador del referèndum en el marc de la qüestió de confiança. Mentre fonts d'ERC no tanquen la porta al fet que sigui un altre conseller qui assumeixi aquesta responsabilitat i posen com a condició l'assumpció col·legiada responsabilitats per part de tots els membres de l'executiu.  Després de fer pública la llei del referèndum, Puigdemont creu que s'han de prendre decisions sobre els passos que s'han d'anar fent per executar l'1-O argumentant que a cada fase correspon una manera de fer. Uns canvis organitzatius que, segons el president, ja estaven previstos.  A l'hemicicle i en el marc de la sessió de control, Puigdemont ha recordat que el setembre del 2016, en el marc de la qüestió de confiança, ja va designar el vicepresident Junqueras com a coordinador del referèndum. I ara, en la nova etapa, el president creu que el vicepresident ha d'assumir també les funcions més executives que actualment estan repartides entre diverses conselleries i ser, d'aquesta manera, la cara més visible del Govern en aquesta qüestió.  Des d'ERC, en canvi, no tanquen la porta al fet que sigui un conseller diferent a Junqueras qui concentri les competències relacionades amb el referèndum. I els republicans posen com a condició que encara que una sola persona assumeixi l'execució del referèndum la responsabilitat sigui col·legiada per part de tots els membres del Govern. Sobre aquesta qüestió, el president de la Generalitat considera que la persona que aglutini les funcions del referèndum no serà l'única que assumirà les possibles conseqüències de l'1-O. En referència a fer canvis de consellers, Puigdemont ha volgut deixar clar a l'hemicicle que ara per ara no està previst tot i que no ha descartat que es pugui produir en els pròxims mesos, dins de l'actual legislatura. Així ho ha dit en el marc de la seva compareixença al Parlament per explicar la destitució del conseller Jordi Baiget, que va posar en dubte el caràcter vinculant de l'1-O.

Summary: Puigdemont preveu concentrar les funcions per executar l'1-O en un sol conseller abans de l'agost


L'excoordinadora del PDECAT Marta Pascal deixarà l'escó que ocupa al Senat després del pròxim ple. Segons ha explicat en una entrevista a 'TV3', Pascal ja va comunicar diumenge la seva decisió al president de la formació, David Bonvehí, i aquest dilluns ho ha fet amb Artur Mas, Carles Puigdemont i Josep Lluís Cleries, que exerceix de portaveu de JxCat a la cambra alta. "Crec que faig el que toca", ha manifestat Pascal, que ha dit que pren aquesta decisió "per voluntat pròpia" i seguint la seva "coherència i principis". Amb tot, ha dit que, per ara, no té sobre la taula desvincular-se de la formació. Pascal, que va ser elegida senadora per designació autonòmica pel Parlament, ha dit que encara exercirà com a senadora en el pròxim ple per a no deixar el grup amb "un efectiu menys".

Summary: Marta Pascal deixa l'escó al Senat


El Festival Acústica de Figueres ha tancat la seva quinzena edició amb 100.000 espectadors, la xifra més alta des de que es va iniciar. Aquest any han destacat els concerts de Kiko Veneno, Adrià Puntí o el que es va viure divendres amb una quinzena de grups catalans compartint escenari per primera vegada sota el nom de “la banda sonora del nostre país”. Una edició que el director del festival, Xavi Pascual, qualificava de “la millor de la història” i que ha fet possible superar els 95.000 espectadors del 2015. A més Pascual destacava l'emoció d'alguns dels concerts, especialment el de Kiko Veneno de qui diu que és un "figuerenc accidental" però que ara guarda un lligam cultural amb la ciutat. Però les bones xifres topen amb la incertesa de la propera edició que ara mateix està a l'aire. Pascual definia com una “sensació de recansa” no tenir el contracte signat de cares a l'any vinent, malgrat que el model de l’Acústica ha funcionat. “És un somni que tenia com a figuerenc i espero que el festival no es mogui de la ciutat”, afirmava el director del festival, que això sí, ha deixat clara que “si no es pot fer a Figueres, s'hauran de buscar altres vies”.

Summary: L’Acústica de Figueres tanca la quinzena edició amb rècord d’espectadors, emocions i un futur incert


Els retards han arribat als 45 minuts de mitjana ACN Barcelona.-Tècnics d'Adif han reparat l'avaria de senyalització que s'ha produït entre Sants i l'Hospitalet de Llobregat a partir de les 8.45 hores, que limitava la capacitat operativa en aquest tram. Els trens aniran recuperant els horaris habituals. Els retards en els trens de les línies R1, R3 i R4 de Rodalies han patit retards que han arribat als 45 minuts de mitjana. També han afectat de retruc els de la línia R2 Sud i R2 Nord. S'han reduït les freqüències de pas a dos trens per hora i sentit en les línies afectades per no empitjorar la situació, que a partir d'ara ja s'anirà normalitzant, ha informat Renfe.

Summary: Reparen l'avaria entre Sants i l'Hospitalet i els trens aniran recuperant els horaris habituals


Les empreses Iberpotash, Denso i Joieria Tous són les companyies de la comarca del Bages que més facturen i, entre totes tres, sumen una xifra de negoci de gairebé 750 milions d'euros. Aquesta dada es desprèn de l'estudi 'Estructura Empresarial del Bages' que s'ha presentat aquest dimarts a Manresa i revela que, en global, les 2.710 empreses que hi ha a la comarca del Bages van facturar l'any 2014  un total de 5.103 milions d'euros i van ocupar 25.820 treballadors. Pel que fa als sectors econòmics que concentren una major facturació a la comarca, el rànquing el lideren els vehicles a motor i altres materials de transport, seguit pels productes alimentaris i begudes; els productes metàl·lics; i les indústries extractives. En relació a la província de Barcelona, el Bages se situa en setena posició per xifra de negoci.

Summary: Iberpotash, Denso i Joieria Tous lideren el rànquing de les empreses que més facturen al Bages


L'alcaldessa de Badalona, Dolors Sabaté, ha explicat que la taula de coordinació segueix treballant "perquè ben aviat es recuperi la bona convivència als barris".  Desenes de  famílies d'ètnia gitana del barri de La Mina de Sant Adrià de Besòs i dels barris badalonins de Sant Roc i La Salut van fugir per por a represàlies de clans rivals a causa d'un crim al Port Olímpic. Govern i Ajuntaments van crear a mitjans de febrer  una taula de coordinació i seguiment dels programes per "establir la convivència a nivell educatiu, social i econòmic" a les zones afectades. Hi participen els ajuntaments de Badalona, Sant Adrià de Besòs i Santa Coloma de Gramenet.

Summary: Continua el seguiment per recuperar "la bona convivència" als barris afectats per la fugida de famílies gitanes


La Plataforma pel Transport Públic (PTP) s'ha adreçat per carta als 24 regidors de l'Ajuntament de Barcelona favorables a la unió del tramvia a la Diagonal perquè desencallin la interconnexió, projecte aturat per les discrepàncies dels diferents grups en el model de gestió del sistema. L'entitat recorda que el de Barcelona és "l'únic 'tramvia interruptus' d'Europa des de fa més de 15 anys", i subratllen que, un cop feta l'obra, a la concessió privada que actualment s'encarrega del tramvia només li quedarien nou anys de gestió. A més, afirma que el contracte de la concessionària estableix una subvenció que minva si augmenten els usuaris. Per tant, afirmen que l'increment que comportaria la unió del tramvia suposaria més ingressos per a TMB però no per a l'empresa privada. Tot plegat, hores abans del ple de l'Ajuntament de Barcelona que ha de tornar a debatre la qüestió de la unió del tramvia, una obra que PTP considera "absolutament necessària" per incrementar "la capacitat, la rapidesa i la connectivitat" del transport públic a la Diagonal. La plataforma també recorda als 24 regidors favorables a la unió del tramvia, de BEC, ERC, PSC, CUP i no adscrits, el "gran consens social" sobre el tramvia, a banda del tècnic i institucional, el transport públic "amb millor nota" a l'Enquesta de Mobilitat en Dia Feiner "any rere any". És per això que PTP lamenta que el tramvia s'hagi convertit en objecte de "tota mena de tacticismes partidistes" que "passen per alt" una lluita social "intensa" i uns arguments tècnics "sòlids". Per exemple, critica que "un mateix partit" voti al Parlament i als municipis metropolitans a favor de la unió del tramvia, i en contra al plenari municipal de Barcelona. Sobre la gestió del tramvia, objecte de discrepància entre els regidors favorables a la interconnexió, PTP alerta que revertir la concessió privada abans del seu venciment legal el 2032 implicaria un rescat o expropiació que "faria perdre centenars de milions d'euros" a l'administració. A més, lamenta que s'hagi difós "tota mena de rumors i inexactituds per fer creure" que hi ha voluntat d'enriquir les empreses privades que construiran la interconnexió i que gestionaran el tramvia mentre duri la concessió. També afirma que la interconnexió, "amb només un 10% de xarxa addicional", permetrà "doblar" els passatgers. Això es traduiria, subratlla PTP, en una duplicació d'ingressos a l'ATM "però no a l'operador privat", que "percep una subvenció decreixent amb la demanda". Finalment, sobre el finançament de l'obra, PTP recorda que la proposta municipal consisteix en un préstec de 88 milions d'euros a la Generalitat que retornaria posteriorment. L'Ajuntament executaria la reforma urbana de la Diagonal per 64 milions. La inversió restant no implicaria l'Ajuntament, sinó l'ATM, assegura l'entitat a la carta adreçada als regidors.

Summary: PTP demana als regidors favorables a la unió del tramvia a Barcelona que desencallin la interconnexió


Nou dotacions de Bombers de la Generalitat estan treballant en un incendi que crema una gran pila de farratges a l'exterior d'una nau, al costat de la carretera de Bellvís (Pla d'Urgell) a Térmens (Noguera). El foc no afecta la nau, d'una sola planta, però sí un cobert que s'utilitza com a magatzem. L'avís de l'incendi s'ha rebut a les 11:56h.

Summary: Els Bombers treballen en un incendi que crema farratge a l'exterior d'una nau de Bellvís


Els agents preveuen fer detencions ACN Barcelona.-Els Mossos d'Esquadra duen a terme des d'aquest dimarts a primera hora un grup acusat de cometre delictes contra el patrimoni, entre els quals robatoris amb violència per part d'una banda juvenil, a Barcelona, Badalona i l'Hospitalet de Llobregat, segons fonts policials. Els agents han fet una desena d'entrades i registres en alguns punts de la ciutat, com a Nou Barris, així com a Badalona, amb una entrada i registre, i a l'Hospitalet de Llobregat, amb dues. Els agents preveuen fer detencions. (En aquesta actualització, s'ha afegit que es fan una desena de registres a Barcelona, Badalona i l'Hospitalet de Llobregat)

Summary: ACTUALIZACIÓ:Operatiu dels Mossos per delictes contra el patrimoni a Barcelona


Diversos investigadors del Centre d'Estudis Avançats de Blanes (CEAB) conjuntament amb el Museu Nacional de Ciències Naturals (MNCN) han descrit i posat noms a un conjunt de noves espècies d'una família de crustacis coneguts com a xinxes de mar o sastres. Es tracta d'animals molt petits que semblen llagostes de closques diminutes. Una expedició francesa les va recollir a la plataforma de Papua Nova Guinea, a l'Oceà Pacífic, però segons detallen els investigadors aquests exemplars poden viure gairebé a tots els oceans. L'estudi que fa el grup del CEAB conjuntament amb investigadors del MNCN intenta comprendre com es produeix la diversificació d'espècies marines. Els crustacis descrits pels investigadors tenen pocs centímetres de closca i formen part dels galateids (crustacis decàpodes que van des dels pocs mil·límetres fins a diversos centímetres). Tenen una cara triangular que sobrepassa els ulls. A més, el seu aspecte és similar al de petites llagostes amb closques diminutes i colors ataronjats. La descripció i estudi que ha fet el grup de recerca al qual forma part el CEAB prové de la recol·lecció d'espècies que va fer una expedició francesa a l'oceà Pacífic. Aquesta expedició va permetre confirmar la presències de 14 noves espècies per a la ciència. Segons detallen els investigadors, l'origen d'aquest grup d'espècies va originar-se a l'antic oceà Tetis, que és el que avui coneixem com a mar Mediterrani i que connectava l'Atlàntic i el Pacífic abans que l'Índic existís.  El fet que aquest grup sigui tan nombrós (actualment es coneixen prop de 1000 espècies de galateids), àmpliament distribuït i ecològicament divers, el converteix en idoni per analitzar com es produeixen els processos de diversificació d'espècies marines.

Summary: Investigadors del CEAB estudien diverses espècies noves d'una família de crustacis


L'Ajuntament de Girona ha avançat l'asfaltatge del ferm de Jaume I malmès pels disturbis i la protesta durant la qual es va vessar cera al ferm, i farà els treballs en plenes Fires de Sant Narcís. Es preveu que les obres de reparació comencin dilluns vinent i que el dijous, just abans de Tots Sants, l'avinguda ja es pugui reobrir al trànsit. Els treballs abasten el tram comprès entre la plaça Marquès de Camps i el carrer de Miquel Blay. A més, dimarts vinent, el dia de Sant Narcís, també es repararà el ferm deteriorat durant els aldarulls de la setmana passada en altres parts de la ciutat. Sobretot, els treballs se centraran a la zona de la Devesa i a la plaça Catalunya, Per això, hi haurà talls puntuals de trànsit. Dilluns vinent, dia 28 d’octubre, començaran les obres de reparació de l’asfalt de la Gran Via de Jaume I. Les actuacions se centraran en el tram comprès entre la plaça del Marquès de Camps i el carrer de Miquel Blay. Es preveu que les actuacions s’acabin dimecres, dia 30 d’octubre, i que el dijous ja es pugui reobrir el carrer a la circulació.   Els treballs consistiran a fresar la capa de rodament del ferm, reposar-la amb aglomerat asfàltic i pintar les marques viàries. L’objectiu és eliminar del tot les restes de cera de l’asfalt de la Gran Via de Jaume I i reparar la calçada cremada en altres trams. Durant les tasques de pavimentació es pot restringir l’entrada i la sortida als guals del carrer de la Sèquia i de la Gran Via de Jaume I.   Talls puntuals per Sant Narcís El dimarts 29 d’octubre també es faran reparacions del ferm deteriorat al passeig de la Devesa, a la rotonda del Rellotge, a l’avinguda de Ramon Folch, a la plaça de Catalunya i a la mateixa Gran Via de Jaume I. Per aquest motiu, hi haurà tancaments puntuals a la circulació de vehicles en aquestes vies des de primera hora del matí fins a primera hora de la tarda de la diada de Sant Narcís.   La regidora de Mobilitat i Via Pública, Marta Sureda, ha explicat que "s’ha treballat des del primer moment per normalitzar la situació al més aviat possible i recuperar la Gran Via de Jaume I per a la circulació dels vehicles".    Del 28 al 30 d’octubre les línies de bus urbà seguiran amb els recorreguts i parades provisionals dels darrers dies. A partir del dijous 31 d’octubre, totes les línies de bus urbà afectades recuperaran els recorreguts i parades habituals.

Summary: Girona avança l'asfaltatge del ferm de Jaume I malmès pels disturbis i farà els treballs en plenes Fires


Policies nacionals han justificat l'ús de porres al Col·legi Verd de Girona l'1-O per "repel·lir les agressions" que rebien de part dels concentrats. El coordinador dels agents d'ordre públic a Girona, l'inspector en cap 66.175, ha explicat que, quan va arribar al centre, va veure que hi havia un grup d'agents que estaven sent "agredits violentament per un innumerable grup de persones", motiu pel qual va ordenar que es fes ús de les porres, que "curiosament ningú estava utilitzant tot i la situació violenta". Un altre agent antidisturbis (87.487) ha dit que es van fer servir perquè "perillava la integritat" dels policies i que fins i tot un dels agents "no podia respirar per la pressió de la gent".

Summary: Policies nacionals justifiquen l'ús de les porres al Col·legi Verd de Girona l'1-O per "repel·lir agressions"


El secretari de comunicació de C’s i portaveu adjunt del grup parlamentari, Fernando de Páramo, ha demanat als nous consellers del Govern que compleixin la llei. En declaracions als periodistes a la sortida de l’acte de pressa de possessió dels membres de l’executiu, Páramo ha recordat que “no han estat designats com a consellers de la independència, sinó consellers amb funcions que volem que es compleixin”. A més, ha defensat que tenen assignats departaments com sanitat i educació i que s’han de dedicar a solucionar els “problemes reals” dels ciutadans. D’altra banda, ha assegurat que el seu partit està encantat de posar-se a treballar i poder arribar a acords en matèria social amb el nou executiu però ha denunciat que el govern de Puigdemont ha decretat un “cordó sanitari” respecte als partits no independentistes.  “Esperem que els consellers compleixin la promesa que han fet als ciutadans de complir la llei”, ha afirmat el portaveu adjunt de C’s, per després posar en relleu que hi ha departaments que estan dedicats a resoldre els problemes dels ciutadans. En aquest sentit, ha lamentat que en la passada legislatura, no es donés resposta a les inquietuds dels ciutadans, perquè, segons Páramo, es van centrar a parlar de la independència. “Esperem que aquest equip treballi pel que importa als catalans, tinguin o no estelada al balcó”, ha conclòs.  Preguntat per la seva opinió sobre la fórmula que va utilitzar Puigdemont per prometre el càrrec de president de la Generalitat, ha explicat que Ciutadans no ha iniciat cap impugnació de l’acte, però ha defensat que el primer que ha de fer un president és assegurar que complirà la llei, la democràcia i la Constitució.  Finalment, s’ha mostrat disposat a parlar sobre qüestions socials amb el Govern però ha denunciat un “cordó sanitari”. Segons Páramo,  Junts pel Sí no votarà a favor de cap mesura de C’s en qualsevol matèria, com tampoc d'altres grups com el PP o Catalunya Sí que Es Pot.

Summary: C’s demana als consellers que compleixin la llei i treballin per solucionar els problemes dels catalans


Efectius de la Guàrdia Civil de la Seu d'Urgell han comissat aquest dilluns 140.000 euros en tabac, la partida més important de tabac de contraban fet aquest any 2015. Els agents que feien serveis de vigilància als voltants de la Seu d'Urgell van aturar dos vehicles, un Citroen Jummpy i un Hunday, que transportaven 31.490 paquets de diferents marques i anaven tapades amb unes mantes. Els conductors eren un veí de la Seu de nacionalitat espanyola i 66 anys i un veí andorrà de nacionalitat francesa de 60 anys. La Guàrdia Civil va detenir els dos homes per un delicte de contraban.

Summary: La Guàrdia Civil comissa 140.000 euros en tabac, la partida més gran de l'any 2015


Els prop de 2.300 habitants de Castellet i la Gornal (Alt Penedès) han quedat dividits a l'hora de començar el desconfinament: una meitat ha entrat a la fase 1, mentre la resta es manté sota les restriccions de la fase 0. El motiu rau en la dispersió dels diferents nuclis arreu del terme municipal, de manera que hi ha veïns integrats a la regió sanitària del Camp de Tarragona i altres formen part de la regió Metropolitana Sud. L'alcalde, Miguel Delgado, resta importància a la divisió, i considera que la "preocupació principal" és la manca de recursos sanitaris i assistencials que arrossega tot el poble de fa anys. Els veïns que es mantenen a la fase 0, però, sí que se senten molestos: "No té ni cap ni peus", asseguren a l'ACN. L'extensió del municipi, amb nuclis força dispersos, fa que una part dels veïns tinguin l'hospital del Vendrell (Baix Penedès) com a centre referència, mentre altres tenen l'hospital comarcal de Vilafranca (Alt Penedès) i una altra part té l'hospital Sant Camil de Sant Pere de Ribes (Garraf). Una divisió que tenen interioritzada a l'hora d'anar al metge, però que ara els ha comportat desigualtats en el desconfinament: només han pogut accedir a la fase 1 aquells que depenen de l'hospital del Vendrell, integrat a la regió Camp de Tarragona. Així, han avançat en el desconfinament els aproximadament mil veïns que viuen als nuclis de la Gornal, Clariana, les Casetes, Rocallisa, la Creu i els Àngels, i la urbanització Valldemar. En el cas de la Gornal –el nucli més poblat- ahir ja va obrir portes un dels únics dos restaurants que hi ha. La seva propietària, Francisca Navarro, relata a l'ACN que ha tingut poca afluència de clients "perquè la gent té una certa por". "Un dimarts de fa tres mesos tindríem les terrasses i el menjador ple, t'ho puc assegurar", explica, i lamenta que diversos veïns li hagin comentat que no volen anar als bars "ni en broma", per por al contagi de la covid-19. Navarro assegura que compleix totes les mesures de seguretat i higiene dictades pel govern espanyol i confia que poc a poc el consum es reactivarà. A quatre quilòmetres escassos, el nucli de Clariana també és des d'aquest dilluns a la fase 1 del desconfinament. A tocar, però, hi ha Castellet, on la cinquantena de veïns que hi viuen han de seguir les normes marcades a la fase 0. "És una situació molt injusta que no té ni cap ni peus", s'exclama Joan Planas, veí de la zona, que assegura que "a Castellet no hi ha perill de contaminar-se perquè no hi ha hagut cap positiu de covid-19". "No s'entén que aquí, sense cap cas de coronavirus, haguem de seguir a la fase 0, mentre a l'Arboç [municipi veí, situat a 4 quilòmetres] hi ha hagut més de 50 casos i ja són a la fase 1", afegeix un altre veí de Castellet. Els dos veïns es mostren "resignats" a haver de mantenir el confinament, tot desitjant "poder fer vida normal el més aviat possible". A aquestes queixes s'hi suma Pep Sendra, propietari de l'únic restaurant que hi ha a Castellet, centre neuràlgic del nucli i parada habitual de ciclistes i motoristes que freqüenten la carretera del pantà del Foix. Sendra creu que la situació és "contradictòria". "Els veïns de Clariana, aquí al costat, poden anar fins a Tarragona a menjar unes tapes però no poden venir a Castellet a prendre un refresc. No s'entén", lamenta. Aquest restaurador considera que els ajuntaments haurien de tenir "marge" per unificar criteris en casos com el de Castellet i la Gornal, evitant així les diferències en el desconfinament. Sendra apunta que els govern locals "haurien de poder polir les contradiccions" i creu que això facilitaria la reactivació dels negocis.  "Estem vivint una situació molt complicada a nivell econòmic", afegeix. Mentre continuï la fase 0 en aquest nucli, Sendra explica que es limitarà a preparar menjar per endur, mentre anhela posar en marxa les tres terrasses que té amb vistes al pantà i recontractar els treballadors que ara són amb un ERTO. En paral·lel, aquest dimarts hi ha hagut bars d'altres nuclis que han obert enmig de la confusió de no saber a quina fase estaven situats. És el cas de l'establiment de la urbanització els Rosers, on els propietaris han obert portes a primera hora perquè confiaven que els ho permetia la fase 1. Desconeixien que, en realitat, segueixen al punt 0 del desconfinament.  La confusió ha estat provocada, en part, per la comunicació que ahir dilluns va difondre l'Ajuntament, que en un primer moment va interpretar que només quedaven a la fase 0 tres nuclis del municipi. Aquest dimarts, però, ha ampliat la informació entre tots els veïns afectats. "El problema no és haver d'esperar el canvi de fase" Des del govern, l'alcalde, Miguel Delgado, resta importància a la divisió del municipi. "El problema no és haver d'esperar el canvi de fase", assegura, i insisteix que la seva preocupació se centra en la falta de recursos educatius, sanitaris i assistencials. "Ens van tancar els quatre consultoris que teníem i ens van prometre que millorarien l'atenció domiciliària i el trasllat amb ambulàncies, però no ha estat així", lamenta. Delgado diu que "aquests dies està tothom tant centrat en el virus que s'estan deixant de banda realment problemes més importants", i assenyala a les polítiques del govern espanyol a l'hora d'atendre les zones rurals: "Ens sentim menystinguts perquè tenim les mateixes necessitats que les ciutats grans però els serveis no són els mateixos". Segons l'alcalde de Castellet i la Gornal, el govern central "té una imatge del país que no es correspon amb la realitat", i reclama més atenció per als seus veïns. Respecte el desconfinament, demana "calma" als veïns que continuen a la fase 0 i celebra el comportament "respectuós" que han mostrat durant tot el confinament. Assegura que al conjunt de la desena de nuclis de tot el terme municipal només hi ha hagut oficialment tres casos positius de covid-19 i cinc defuncions amb símptomes compatibles amb aquesta malaltia.

Summary: Els veïns de Castellet i la Gornal, dividits en dues fases de desconfinament diferents


L'expresident de la Generalitat de Catalunya Jordi Pujol ha reaparegut en públic aquest dimarts, després de mesos sense fer acte de presència a cap acte, per assistir a la conferència del president de la Generalitat Valenciana, Ximo Puig, al Cercle d'Economia. Pujol, que s'ha deixat veure en públic amb escassíssimes ocasions des que van esclatar els casos de frau fiscal i presumpta corrupció que l'afecten a ell i a la seva família, no ha parlat amb la premsa però ha volgut seure a segona fila del públic per escoltar les explicacions de Puig sobre l'economia valenciana, la connexió mediterrània i entre Catalunya i el País Valencià, i la seva repercussió en el sistema econòmic. En arribar a la seu del Cercle d'Economia, Pujol ha saludat el president de l'entitat, Antón Costa, i Ximo Puig, i s'ha assegut entre el públic discretament.

Summary: Jordi Pujol reapareix en públic per assistir a la conferència de Ximo Puig al Cercle d'Economia


El Govern ha aprovat aquest dimarts el programa d'activitats del Pla de seguretat viària per al 2019, que estableix l'objectiu de reduir un 45% el nombre de víctimes morals aquest any respecte a les del 2010. Entre les accions previstes, hi ha fer proves d'alcoholèmia aleatòries, impulsar una prova pilot al carril bus-VAO de la C-58 per analitzar la segregació de motocicletes als accessos de les grans ciutats, senyalitzar els revolts perillosos com a mesura de prevenció d'accidents de motoristes, continuar la implementació de la formació avançada per a motoristes, analitzar les dades sobre la sinistralitat de la gent gran, proposar millores en el procés de renovació del permís de conduir i sensibilitzar els professionals i dissenyar materials per a la seguretat en la mobilitat de les persones grans. A més, el programa també preveu fer formació en mobilitat segura en línia per al professorat de primària i secundària, instal·lar noves estacions de preses de dades, majoritàriament fora de l'àmbit de l'Àrea Metropolitana de Barcelona, estudiar els trams de més concentració d'accidents de la xarxa viària per instal·lar-hi radars de tram, participar en la iniciativa del Catalunya Living-Lab per a la promoció del vehicle autònom, elaborar nous plans locals de seguretat viària i fer-ne una avaluació, millorar el Servei d'Informació i Atenció a les Víctimes de Trànsit i realitzar campanyes de sensibilització sobre el perill de les distraccions en la conducció i també sobre una convivència segura entre conductors i ciclistes. Les activitats del programa s'emmarquen dins dels sis objectius estratègics del Pla estratègic de seguretat viària 2014-2020. Aquests objectiu són protegir els usuaris de la mobilitat i controlar eficaçment de les conductes de risc, impulsar un espai continu de seguretat viària i crear entorns de mobilitat transversals, involucrar i coordinar entitats públiques i privades en la millora de la mobilitat segura, disposar de les estructures, instruments i mecanismes de gestió de seguretat viària que permetin la consecució de resultats, facilitar l'aprenentatge de la mobilitat segura al llarg del cicle vital i, finalment, impulsar la recerca, el desenvolupament i la innovació en la seguretat viària.

Summary: El Govern aprova les mesures del Pla de seguretat viària per al 2019 amb l'objectiu de reduir el nombre de víctimes mortals


Els centres d'educació especial de la Diputació de Tarragona, el Sant Rafael de Tarragona, l'Escola Alba de Reus i el Sant Jordi de Jesús-Tortosa, han donat a les regions sanitàries de Tarragona i l'Ebre 6.000 guants, perquè estiguin a disposició del personal sanitari que fa front aquests dies a l'emergència sanitària per la covid-19. Es tracta de guants de nitril que disposaven en estoc per a diferents serveis i activitats educatives als centres. S'inclouran ara als equips de protecció individual per als professionals de la sanitat del territori.

Summary: Els centres d'educació especial de la Diputació de Tarragona donen 6.000 guants a Salut


El jutge de l'Audiència Nacional ha decretat presó provisional sense fiança per als dos homes detinguts dimarts a la Barceloneta, a Barcelona, acusats de pertànyer a una cèl·lula terrorista, segons ha avançat la Ser i han confirmat a l'ACN fonts de l'estament judicial. Es tracta de dos homes algerians de 41 i 43 anys que viuen a Barcelona, i que segons els Mossos formarien part d'una cèl·lula gihadista que es dona per desarticulada i que pretenia atemptar a la capital catalana amb explosius. El magistrat ha decretat la privació de llibertat provisional per delictes de terrorisme i per “col·laboració activa” amb DAESH. (S'afegeixen els delictes que l'Audiència Nacional atribueix als dos empresonats) El dispositiu policial és continuació de l''Operació Alexandria', que va acabar amb 19 arrestats a Barcelona i Igualada a principis del 2019. La investigació ha permès concretar els llocs on pensaven actuar. Segons informava dimarts la policia, el grup ja havia començat a capacitar-se amb l'elaboració d'artefactes explosius i l'obtenció d'armes de guerra. La policia sospita que els dos ara empresonats eren els responsables de la identificació i el control dels objectius seleccionats.

Summary: ACTUALIZACIÓ:Presó provisional sense fiança per als dos detinguts a la Barceloneta acusats de formar part d'una cèl·lula terrorista


El nadó de dos mesos que estava ingressat a la Unitat de Cures Intensives (UCI) de l'Hospital Vall d'Hebron per presumptes maltractaments del seu pare ha mort aquest dilluns al migdia, segons han informat el centre hospitalari. El nen estava ingressat des del 4 de gener i ha mort a les 14.15 hores. Els Mossos d'Esquadra van detenir el seu pare, de 21 anys, a Pineda de Mar acusat de maltractar el seu fill, i el jutge el va deixar en llibertat provisional amb mesures cautelars, en una causa oberta per un delicte de lesions i/o maltractament en l'àmbit familiar. La Direcció General d'Atenció a la Infància i l'Adolescència (DGAIA) es va fer càrrec de la tutela del nen.

Summary: Mor el nadó de dos mesos ingressat a Vall d'Hebron per presumptes maltractaments del seu pare


La Fundació Barcelona Comerç ha assegurat que el resultat de les vendes d'aquest segon diumenge de maig en el qual els establiments de 17 barris dels eixos comercials dels districtes de Ciutat Vella, Eixample, Sants-Montjuïc, Gràcia i Sant Martí, identificats com a zones turístiques, no ha estat bo. De fet, segons aquesta entitat, aquests festius "no acaben d'arrencar". En un comunicat enviat aquest diumenge al vespre, el gremi ha detallat que tot i que el volum de gent als carrers s'ha incrementat respecte al diumenge anterior, no s'ha arribat a les xifres d'altres festius de botigues obertes que han coincidit amb les rebaixes o el Nadal. Els eixos del centre de la ciutat han estat els que "han concentrat bona part del total d'establiments oberts", mentre que "en els altres eixos la incidència de l'autorització d'obertura ha estat molt baixa, fins i tot més que fa una setmana". Segons la Fundació Barcelona Comerç, els esdeveniments esportius d'avui, la Fórmula 1 al matí i la rua del Barça a la tarda "han tingut molta capacitat de convocatòria, desviant part de l'atenció dels possibles compradors". Els pròxims diumenges en què el comerç de les àrees turístiques determinades per l'Ajuntament podran obrir són el 22 de maig, i el 2 i el 9 d'octubre.

Summary: Els comerciants de Barcelona consideren que els diumenges de botigues obertes "no acaben d'arrencar"


Veuen un "risc" tornar a treballar als 7 dies des de l'inici dels símptomes i en absència de febre si no es fa test ACN Madrid.-Els consells generals de metges, infermeres, farmacèutics, veterinaris i dentistes rebutgen el protocol d'actuació davant del coronavirus aprovat pel ministeri de Sanitat. En un comunicat conjunt, expressen que algunes de les mesures són "un autèntic atemptat contra la seguretat" de professionals i pacients i representen un "risc evident". Concretament, consideren "alarmant" el punt que estableix que es reincorporaran al seu lloc de treball transcorreguts set dies des de l'inici de símptomes i en absència de febre quan no es fa prova diagnòstica. La solució de reincorporar "amb presses" els professionals infectats o amb sospites és una "temeritat inacceptable", conclouen.  A més, denuncien que les pautes d'actuació introduïdes pel ministeri evidencien l'absència de tests suficients per afrontar "amb garanties" la pandèmia, així com la "manca de planificació necessària" en recursos humans.  "Necessitem mesures eficaces, efectives i eficients", reclamen els diversos consells generals de professionals que signen el comunicat i que engloben més de 700.000 professionals sanitaris a l'Estat.

Summary: Els professionals sanitaris veuen una "temeritat" el protocol de Sanitat per reincorporar-se a la feina


Els tres vaguistes detinguts aquest dilluns per no haver-se presentat voluntàriament per identificar-se i fer-se fotografies davant dels Mossos d'Esquadra s'han negat a declarar aquest dimarts davant del jutjat d'instrucció que investiga els delictes de danys i desordres públics a Barcelona durant la vaga general del 29 de març del 2012. A l'interrogatori no hi ha assistit la fiscalia, i les acusacions particulars de l'Ajuntament de Barcelona i de la Generalitat es van retirar fa mesos. Per això, els seus advocats preveuen demanar l'arxivament del cas, ja que no hi ha cap prova "directa" contra ells. Els tres vaguistes estan investigats per presumptes delictes de desordres públics i de danys durant la vaga general del 29 de març del 2012. Fa dos anys ja van ser citats al jutjat per aquells fets, i es van negar a declarar. Des del 2012 s'havien de presentar davant dels Mossos per requeriment de la justícia per a ser fotografiats amb l'objectiu que els retrats fossin comparats amb les imatges de la web de delació ciutadana que Interior va obrir poc després dels fets. Les defenses van recórrer el primer requeriment i l'Audiència de Barcelona els va donar la raó, però el jutjat que investiga el cas va tornar a acordar que havien de ser fotografiats. Els advocats van presentar un altre recurs, que no va prosperar, i des d'aleshores els investigats s'han "mantingut absolutament contraris" que se'ls practiqués "una diligència que va en contra de la seva defensa". Estaven en crida i cerca, però aquest dilluns es van presentar, juntament amb amics, companys i membres d'organitzacions, davant de la Conselleria d'Interior, on van ser detinguts i traslladats a la comissaria de Les Corts dels Mossos. A la tarda van quedar en llibertat amb la citació judicial per aquest dimarts. Un dels lletrats, Eduardo Cáliz, va afirmar que l'ordre de crida i cerca "no respon a uns criteris ordinaris de funcionament judicial", ja que cap dels tres vaguistes "es trobava fugit de la justícia ni realitzava tasques fora de la quotidianitat", sinó que "sempre s'han trobat a disposició judicial". En sortir de la Ciutat de la Justícia, Cáliz ha explicat que la causa és una "persecució política" contra les persones que protesten i lamenta que s'hagi allargat més de quatre anys per uns delictes que, segons ell, no poden superar els tres anys de presó. Detenció dels tres vaguistes després de presentar la campanya 'Donem la cara' Els tres vaguistes s'han presentat aquest dilluns al matí a la seu del Departament d'Interior per registrar un escrit de denúncia contra la "persecució policial a què estaven sotmesos", segons va explicar Cáliz, i aleshores van quedar detinguts, una possibilitat que ja contemplaven per l'ordre de crida i cerca que requeia sobre ells. Aquesta acció s'emmarcava en la campanya 'Donem la cara', que s'havia presentat just abans per donar suport als tres activistes i denunciar la web de delació ciutadana, que va activar el 2012 l'aleshores conseller d'Interior, Felip Puig, i que va tancar un mes després.  En el marc de la campanya, i per fer més vistós el suport, els tres vaguistes, altres activistes i representants de la CUP van posar per ser fotografiats com si estiguessin detinguts.  Àlex Garcia, un dels tres vaguistes que va quedar detingut, havia titllat abans d'entrar a Interior d'"indignant" i de "dèficit democràtic molt gran" la "persecució política de persones per manifestar-se en una vaga general". "Vam ser condemnats socialment, sense judici, senzillament pel fet d'assistir a una manifestació", va denunciar Garcia, que va lamentar que "ningú, ni la conselleria, ni Mossos, ha explicat d'on van treure les nostres fotografies, quina validesa tenien i amb quin rigor es van difondre per internet i pels mitjans de comunicació". "Estem aquí per donar la cara i perquè no es repeteixi una web com aquella", va reblar.  La campanya 'Donem la cara' té per objectiu que es tanquin els casos derivats de la web de delació ciutadana, la reparació de danys a les persones que hi van aparèixer, l'assumpció de responsabilitats polítiques i l'absolució definitiva dels encausats pel 29-M. Un altre objectiu és vetllar perquè no es torni a obrir una web de delació ciutadana per denunciar persones que participin en manifestacions.  Interior subratlla que la web es va donar de baixa i que Jané no preveu reobrir-la Fonts d'Interior han assenyalat a l'ACN que aquella web es va donar de baixa i que el conseller Jordi Jané no té cap intenció d'obrir cap portal amb aquests objectius. Les mateixes fonts han subratllat que el juny passat el Departament d'Interior es va retirar d'aquesta causa com a part acusadora. El Govern s'ha retirat en els darrers mesos de diversos casos contra activistes, en què no hi havia ni Mossos d'Esquadra ni béns de la Generalitat afectats.  La web de delació ciutadana, que es va posar en marxa perquè els ciutadans identifiquessin persones que presumptament havien participat en desordres públics durant la vaga general del 29-M, es va tancar el maig d'aquell any. Aleshores, la pàgina es va deixar "hivernant" i, segons es va dir en el seu moment, es preveia reactivar-la si hi havia nous disturbis. Durant el mes que va estar en funcionament, es van identificar 22 de les 68 persones de les quals es van penjar imatges al portal.

Summary: Els tres vaguistes detinguts per la web de delació es neguen a declarar al jutjat


La Patronal Catalana de la Distribució d'Automoció (Fecavem) i el Gremi del Motor han celebrat l'aprovació al Consell de Ministres del Pla Renove 2020, dotat amb 250 milions d'euros per incentivar la demanda de vehicles i renovar el parc a Espanya. En un comunicat, asseguren que aquest programa arriba "amb retard" i han recordat que "la renovació del parc és "clau" perquè ajudarà a reactivar la producció del sector i a sanejar una part dels vehicles actuals. Els representants dels concessionaris i de les empreses d'automoció creuen "caldrà estar alerta" dels detalls i requisits que es concretin al BOE per saber com demanar les ajudes, que oscil·len entre els 300 i els 4.000 euros. També es preveuen unes ajudes addicionals de fins a 500 euros en el cas de desballestament d'un vehicle de més de vint anys, beneficiaris de mobilitat reduïda o llars on l'ingrés mensual és inferior als 1.500 euros

Summary: Fecavem i el Gremi del Motor celebren l'aprovació del pla Renove, un programa que arriba "amb retard" però és "clau"


L'aeroport d'Istanbul és un punt de connexió molt important amb altres destinacions del món, i allà s'hi fan nombroses escales de vol amb tots els continents. Per això, l'Associació d'Agències de Viatges (ACAV) preveu que l'intent de cop d'Estat d'aquest divendres provoqui que molts catalans decideixin canviar el recorregut dels seus vols per evitar l'escala a Turquia. El seu president, Martí Sarrate, ha explicat a l'ACN que l'atemptat del mes de juny a l'aeroport d'Atatürk ja va fer disminuir l'interès de Turquia com a destí turístic, però considera que l'intent de cop d'Estat d'aquest ha deixat "fora de joc" Turquia com a destí turístic, malgrat que, segons ha dit, "és un país potencialment meravellós".      En declaracions a l'Agència Catalana de Notícies, el president de l'Associació d'Agències de Viatges, Marí Sarrate, ha lamentat que l'intent de cop d'Estat de Turquia ha acabat d'empitjorar la situació d'aquest país com a destí turístic. De fet, Sarrate ha explicat que l'atemptat terrorista que va patir l'aeroport d'Atatürk a finals del passat mes de juny ja va fer que molts catalans no escollissin aquest país com a destí de les seves vacances.  Malgrat tot, Sarrate creu que la gent continuarà viatjant i ha assegurat que la conseqüència més directa de l'intent de cop d'Estat serà el fet que molts catalans intentaran modificar el recorregut dels seus vols per evitar les escales a Turquia.

Summary: Les agències de viatges catalanes preveuen l'anul·lació d'escales de vol a Turquia arran de l'intent de cop d'Estat


La número tres de BComú, Janet Sanz, ha afirmat aquest dilluns que "no s'acaben de creure" que l'alcaldable d'ERC, Ernest Maragall, hagi renunciat a pactar amb JxCat. "Sabem que s'estan seient, Elsa Artadi constantment està dient que estan parlant de polítiques i concrecions de cara a la legislatura", ha assegurat. Sanz ha insistit que els comuns aposten per un tripartit d'esquerres i ha demanat a ERC i PSC que "superin" els "bloquejos" i les "línies vermelles". "La gent ens està demanant acords", ha subratllat la número tres de BComú, que ha negat de nou que estiguin negociant amb Manuel Valls. Sanz ha evitat, però, dir qui seria l'alcalde de la ciutat, tot argumentat que el primer pas és assolir l'acord. Sanz ha defensat que el tripartit és la "millor solució" per a Barcelona perquè és "el més fidel al que els barcelonins han votat". És per aquest motiu que ha reclamat a ERC i PSC "responsabilitat" i ha remarcat que és "indispensable seguir treballant" per aconseguir un acord amb PSC i ERC, amb els quals l'equip negociador de BComú es trobarà demà i demà passat per "explorar" la proposta de govern dels comuns.  La número tres dels comuns ha dit que aquests dies "s'estan movent coses" i ha destacat que tant ERC com el PSC posin BComú "en el centre". "Assumim la responsabilitat de ser la peça que pugui encaixar aquest acord sòlid i estable que necessita la cuitat", ha dit Sanz, que també ha reivindicat que Barcelona pot avançar cap al diàleg per "superar els frontismes també a nivell de país".   Preguntada sobre qui ha de liderar el nou govern de la ciutat, Sanz ha afirmat que primer cal "parlar amb sinceritat, honestedat i confiança" amb PSC i ERC per poder assolir un acord, que ha considerat "prioritari per poder parlar de qualsevol altra cosa".  L'equip negociador de BComú el formen la número dos, Janet Sanz, la número 10, Gemma Tarafa, el número 5, Jordi Martí, i Ximo Balaguer, membre de la direcció executiva de BComú. La coordinadora de BComú s'ha reunit aquest dilluns per decidir el calendari i els pròxims passos a seguir en la negociació.

Summary: BComú creu que Maragall no renuncia a un pacte amb JxCat i insisteix en un tripartit amb ERC i PSC


Càritas Diocesana a Tarragona alerta que la pobresa s'ha cronificat en plena recuperació econòmica i que tenir una feina ja no assegura unes condicions de vida dignes. En la memòria de 2017, presentada aquest dijous, han explicat que l'any passat van atendre 18.058 persones, una xifra gairebé igual que el 2016, un fet que demostra que la desigualtat s'ha cronificat. El director de Càritas a Tarragona, Salvador Grané, ha lamentat que l'organisme continua sent necessari en un context de recuperació econòmica perquè hi ha famílies "atrapades" en la precarietat, no tant com a resultat de la crisi sinó com a conseqüència del model socioeconòmic. Per això, durant el 2018, s'intensificarà el programa d'adquisició d'habilitats i capacitats per la inserció laboral, a més de l'atenció a les persones grans o a la migració i refugiats. A banda de la crida al compromís dels ciutadans, també demanen "coherència" i "sentit de responsabilitat" als governs: "que no hi hagi tant 'atrezzo' ni pantalla per figurar, quan en realitat després no ho acaben fent", ha reblat el president de Càritas Catalunya, Francesc Roig.

Summary: Càritas alerta de la cronificació de la pobresa en un moment en què tenir feina no assegura condicions de vida dignes


Barcelona viu un Sant Jordi d'estiu cautelós amb el protagonisme centrat en les llibreries i les restriccions sanitàries, tant al seu interior, com a fora dels locals. Segons la Cambra del Llibre, una setantena de llibreries han optat per posar una parada a l'exterior, ja sigui just davant de l'establiment, com ho ha fet la llibreria especialitzada en literatura infantil i juvenil Casa Anita, com la seva veïna La Memòria, que ha pogut ocupar finalment la plaça de la Vila de Gràcia amb una carpa per protegir-se del fort sol de juliol. "No és Sant Jordi, sinó que celebrem una jornada estiuenca amb la oportunitat de no només tenir la llibreria sinó de posar una parada fora", ha dit a l'ACN la llibretera de Casa Anita, Oblit Baseiria.

Summary: Les llibreries surten tímidament als carrers de Barcelona en un Sant Jordi d'estiu cautelós


El Grup Miquel i Costas ha obtingut un benefici net de 29,3 milions d'euros en els tres primers trimestres del 2019, un 3,8% més que l'any passat, segons han informat fonts de l'empresa. En concret, l'import net de la xifra de negocis en aquest termini ha ascendit a 200,2 milions d'euros, un 5,7% més que en el mateix període del 2018. El grup atribueix l'increment a un major volum de vendes en la línia d'Indústria del Tabac i en la línia de Productes Industrials. A aquest fet s'hi afegeix una millora de l'evolució del tipus de canvi de l'euro respecte al dòlar nord-americà i l'aportació de la societat adquirida en la segona meitat del passat exercici, Clariana, a la resta de línies de negoci. A l'augment dels beneficis també l'ha afavorit l'efecte de les inversions i un menor cost de la pasta de cel·lulosa. El 'cash-flow' després d'impostos ha estat de 41,6 milions d'euros, un 4,1% més que l'aconseguit en el mateix període de l'any precedent. Els fons obtinguts s'han destinat a la inversió en actius fixos per un import de 18,6 milions d'euros, al pagament de dividends en una quantia de 6,8 milions, a l'adquisició d'accions pròpies per a autocartera per 10,5 milions i al finançament de les variacions de capital circulant. Finalment, les mateixes fonts indiquen que el grup manté la previsió de millora del resultat en l'exercici actual tot i la volatilitat dels mercats globals i de la hiperinflació a l'Argentina.

Summary: Miquel i Costas obté un benefici net de 29,3 milions d'euros fins al setembre, un 3,8% més que l'any passat


La Comissió Europea ha celebrat que a la nova Eurocambra hi hagi "una majoria proeuropea" i que "els populistes no hagin guanyat". L'executiu de la UE sortint presidit per Jean-Claude Juncker ha assegurat que els resultats a les europees "també reflecteixen el seu treball i èxits". La formació de Juncker, el Partit Popular Europeu ha perdut de moment 36 escons a les eleccions al Parlament Europeu, segons les darreres dades actualitzades dels resultats. El portaveu de la CE, Margaritis Schinas, ha expressat aquest matí també la seva satisfacció per l'increment de la participació que considera "una prova tangible que la democràcia europea està viva i sana". "Mostra la implicació activa dels europeus", ha dit.

Summary: La CE celebra la "majoria proeuropea" a l'Eurocambra i la contenció dels populistes: "No han guanyat"


L'Assemblea d'Electes de Catalunya (AECAT) ja compta amb 2.729 inscrits, el 29,10% de tots els càrrecs electes del país. La xifra s'ha actualitzat en la presentació de l'AECAT a les Terres de l'Ebre, aquest dimarts, des del Castell de Miravet (Ribera d'Ebre), un espai escollit pel seu simbolisme i per ser bressol de l'actual Estatut d'Autonomia de Catalunya. Segons l'Associació de Municipis per la Independència (AMI) ha estat la primera vegada que hi ha participat un alcalde del PSC, el batlle socialista de Camarles (Baix Ebre), Ramon Brull. De fet, la representativitat de partits ha estat molt alta. A les Terres de l'Ebre hi ha 200 càrrecs electes inscrits a l'AECAT, més de la meitat de la comarca del Baix Ebre.

Summary: Més del 29% dels càrrecs electes de Catalunya ja estan inscrit a l'Assemblea d'Electes de Catalunya


La FPdGi celebrarà la seva primera dècada d'activitat els dies 4 i 5 de novembre al Palau de Congressos de La Fundació Princesa de Girona (FPdGi) celebrarà el seu desè aniversari al Palau de Congressos de Barcelona en un acte on es lliuraran els premis i que presidiran els reis, la princesa d'Astúries i la infanta. Els actes, que l'any passat es van celebrar a Vilablareix (Gironès), es traslladen definitivament a la capital catalana tal i com ja van anunciar la fundació el mes de desembre. La cerimònia de lliurament dels guardons als cinc premiats serà el dilluns 4 de novembre i continuarà l'endemà amb una jornada d'activitats Els guardonats d'enguany seran el neuròleg i emprenedor Ignacio H. Medrano (Premi Empresa), el matemàtic Xavier Ros-Oton (Premi Recerca Científica), l'emprenedora social Begoña Arana (Premi Social) i el director d'escena Rafael R. Villalobos (Premi Arts i Lletres). En aquesta edició, a més, es reconeixerà per primera vegada la tasca d'una persona a escala mundial amb el nou Premi Internacional, que serà per a la cofundadora de l'organització internacional Humanity Crew, Maria Jammal.  La FPdGi celebrarà la seva primera dècada d'activitat els dies 4 i 5 de novembre al Palau de Congressos de Catalunya, a Barcelona. El Patronat ho va acordar en una reunió ordinària el mes de desembre passat on van assistir els reis Felip i Letizia. L'any passat la cerimònia es va celebrar al Mas Marroch de Vilablareix després que l'Ajuntament de Girona els denegués la utilització de l'Auditori perquè s'hi feien obres. Des de la fundació, però, van assegurar inicialment que es mantindria la reunió del Patronat a Girona prevista per al juny però, finalment, es va suspendre al·legant motius d'agenda.  Els actes començaran el dilluns 4 de novembre amb la cerimònia de lliurament de premis als cinc guardonats d'enguany i la presidiran els reis, la princesa d'Astúries i Girona i la infanta Sofia. Coincidint amb el desè aniversari, l'esdeveniment també comptarà amb la presència de  Manuel Campo Vidal, Alberto Cairo, Beatriz Martín Padura, Julio Montes, Álex López, Javier Cañada, José Conejos, Marta Romo, Ana Torres, Maria Batet o Xavier Verdaguer, a més de la periodista Julia Otero i l'il·lusionista Jorge Luengo per a les diferents sessions que es faran l'endemà.

Summary: Els reis presidiran l'acte de lliurament de premis de la FPdGi a Barcelona


La Generalitat vol tenir un pla sobre com introduir la vinyeta a les carreteres catalanes en tres mesos. Segons ha explicat aquest dilluns el conseller de Territori i Sostenibilitat, Damià Calvet, el grup de treball sobre la gestió i el finançament del sistema de vies d’altes prestacions elaborarà un "full de ruta" sobre com aplicar el nou model de gestió, davant la proximitat del venciment de les primeres concessions d'autopistes de peatge de Catalunya. El conseller de Territori ho ha dit després de constituir el grup de treball, que s'ha reunit per primer cop aquesta legislatura. Calvet ha demanat "respostes" al govern espanyol per afrontar amb garanties la finalització de les concessions i ha esperat que el ministeri de Foment prengui "determinacions ràpidament". El conseller de Territori ha remarcat que la voluntat del Govern és aplicar el model de vinyeta de forma "homogènia" a totes les carreteres catalanes, també les que depenen de l'Estat, i ha ofert al govern espanyol que a Catalunya es faci una "prova pilot" de la vinyeta. Calvet també ha plantejat la possibilitat que l'executiu espanyol cedeixi les seves infraestructures a la Generalitat. "No descartem cap escenari", ha dit el titular de Territori, que ha remarcat que "no és una qüestió de competències" sinó que "és qüestió de voluntat política". Calvet ha remarcat que veuen "predisposició" del govern espanyol a parlar del model de la vinyeta i ha esperat que la subcomissió del Congrés sobre el futur de les autopistes faci una proposta aviat. El conseller de Territori ha remarcat que a la reunió d'aquest dilluns del del Grup de treball sobre la gestió i el finançament del sistema de vies d’altes prestacions hi ha assistit per primer cop una representant del ministeri de Foment. A la trobada també hi han participat representants de gestors d'infraestructures, transportistes, sindicats, associacions empresarials o partits polítics, entre d'altres.


Ports de la Generalitat ha substituït les defenses portuàries del moll comercial, del port de Sant Carles de la Ràpita (Montsià), per unes defenses de cautxú més modernes. L'objectiu és millorar l'atracada tant dels vaixells de mercaderies com dels creuers, i oferir millor servei als usuaris. Les obres estan incloses en el pla d'actuacions 2017 de Ports i han suposat una inversió de 46.000 euros. El canvi s'ha executat en dos mesos. En total, s'han instal·lat deu noves defenses estàtiques de forma cilíndrica que tenen 1,2 metres de longitud i 60 centímetres d'amplada. Un eix d'acer subjecta les defenses i queda suspès per dues cadenes ancorades al moll. Les defenses antigues de cautxú es duran a un centre autoritzat per a la seva gestió.

Summary: Ports millora l'atracada de vaixells al moll comercial del port de Sant Carles de la Ràpita


L'Ajuntament de Sabadell facilitarà tauletes amb connexió a internet a tots aquells alumnes del municipi que en necessitin per poder reprendre virtualment el curs escolar i quedin fora del pla de la Generalitat que preveu distribuir uns 20.000 dispositius a tot el país. Així, un cop el Govern especifiqui quines necessitats cobrirà a la ciutat, el consistori habilitarà un mecanisme per adquirir, dins les possibilitats pressupostàries, els dispositius que faltin. Per avaluar quina pot ser la demanda aproximada, l'Ajuntament s'ha posat en contacte amb els equips directius de les escoles de primària. L'objectiu és garantir que tots els alumnes puguin reprendre el curs telemàticament i evitar així que augmenti la bretxa digital.  La Generalitat ha previst començar a distribuir les tauletes a partir del dia 20 d'abril. En aquesta primera onada, es prioritza l’alumnat que cursa estudis de 6è de primària, 4t d’ESO, batxillerat i cicles formatius, en tractar-se de cursos on es canvia d’etapa educativa i on s’atorga títol acreditatiu a l’alumne.

Summary: Sabadell facilitarà dispositius telemàtics als alumnes que ho necessitin i quedin fora del pla de la Generalitat


L'home de 81 anys que estava greu a l'hospital de Figueres afectat de legionel·losi ha mort aquest dijous a la nit. Es tracta d'un veí de Llançà (Alt Empordà) que residia al centre geriàtric Catalunya de la ciutat. Aquest dijous va ingressar al centre hospitalari amb pronòstic greu. De moment, des de l'Agència de Salut Pública continuen tractant aquest fet com un cas aïllat. Fa dos mesos, hi va haver un brot de legionel·losi a Blanes (Selva) que va provocar dos morts i va deixar quinze persones més afectades.

Summary: Mor l'home de 81 anys ingressat per legionel·losi a l'hospital de Figueres


El diputat al Congrés i secretari general de Cs, José Manuel Villegas, ha considerat aquest divendres que l’informe dels lletrats dels Parlament sobre els terminis per a la investidura posa tot el pes de la situació sobre el president de la cambra, Roger Torrent. Després “d’assumir” i fer seu el contingut del document, Villegas ha explicat que per a Cs, els lletrats diuen que “el bloqueig queda en mans del president del Parlament, que té la capacitat,  a iniciativa seva, per desbloquejar la situació, sigui presentant un candidat possible o sigui fent evident la impossibilitat de presentar cap candidat, que també faria córrer els terminis”.  En aquest sentit, ha esperonat a Roger Torrent a activar, de la manera que sigui, els mecanismes que portin a una investidura “real” o al tràmit que permeti iniciar els dos mesos de temps fins que es convoquin eleccions automàticament. És per això que ha recordat que el president de la cambra “té l’obligació de presentar noms que siguin possibles, normals, sense causes d’impossibilitat per assistir al debat i presentar la seva candidatura”. “S’han de posar d’acord els independentistes i estem a l’espera. I sinó, que el president desbloquegi i comencin a córrer els terminis”, ha conclòs en declaracions des del Congrés.

Summary: Cs creu que els lletrats deixen el desbloqueig del Parlament “en mans de Torrent” i l’esperona a fer córrer els terminis


Els setze municipis de la costa del Penedès i el Camp de Tarragona, des de Sitges fins a Vandellòs i l'Hospitalet de l'Infant, han acordat definir una estratègia conjunta per obrir la temporada de bany a les platges quan amaini la crisi sanitària de la covid-19. Representants dels setze ajuntaments han celebrat aquest dilluns a la tarda una reunió telemàtica del denominat Pacte de Coma-ruga constituït al febrer, al qual ara s'hi han sumat Vila-seca, Salou, Cambrils, Mont-roig del Camp i Vandellòs i l'Hospitalet. A la trobada s'ha acordat definir una línia d'actuació conjunta, amb la garantia de la seguretat sanitària, la preservació de l'espai natural i la reactivació econòmica del turisme com a eixos centrals.  Els participants es van emplaçar a una nova reunió per concretar les primeres mesures la setmana vinent.

Summary: Setze municipis del Penedès i el Camp de Tarragona plantejaran una estratègia conjunta per obrir les platges a l'estiu


Santi Vidal, al president del govern espanyol: “A la Inquisició es cremaven llibres i ara treuen la feina” ACN Madrid.-El president del govern espanyol, Mariano Rajoy, ha assegurat aquest dimarts que “ningú va als jutjats per seves idees” perquè la llibertat d’expressió està garantida, en resposta a una pregunta del senador d’ERC Santi Vidal en la sessió de control del govern espanyol a la cambra alta i l’endemà que el Tribunal Suprem li confirmés els tres anys de suspensió de sou i feina. Rajoy ha reiterat la necessitat de “complir la llei” i ha retret a Santi Vidal que hagi plantejat al Senat un “problema personal”. Per la seva banda, el senador republicà ha demanat al president del govern espanyol que “deixi d’utilitzar els tribunals de justícia per fer callar la veu” dels qui reclamen el dret a decidir. “A la Inquisició es cremaven llibres i ara treuen la feina”, li ha etzibat. “Catalunya serà el que els seus ciutadans vulguin, no el que vostès ens volen imposar. La llibertat no es jutja”, ha finalitzat el senador republicà, al mateix temps que els companys del seu grup han exhibit unes pancartes amb el lema “La llibertat no es jutja” abans que el president de la cambra, Pío Escudero, demanés que les guardessin. Al seu torn de rèplica, el president del govern espanyol li ha respost que “sense llei no hi ha democràcia”. “No puc acceptar és que se’m digui referèndum sí, pactat i legal, i sinó és pactat i il·legal també”, ha assenyalat Rajoy, que ha reiterat que seria una “imposició” i contrari a la “llei” i a “qualsevol separació de poders”. El president del govern espanyol ha afirmat que la justícia només actua “en els actes contraris a la llei”. “La llei ens obliga a tots i la justícia garanteix que es compleixi la llei”, ha insistit en resposta a la pregunta al senador republicà. Sobre el seu cas personal, Vidal ha demanat a Rajoy que justifiqui si elaborar un “simple esborrany d’un hipotètic model constitucional d’una hipotètica república” ha de comportar aquesta pena i si realment opina que a Espanya “no se sanciona per escriure i pensar”.  Rajoy li ha retret que critiqui la manca d’independència de la justícia perquè l’han condemnat a ell i l’ha acusat de dir “falsedats” quan ha assegurat que a l’Estat no hi ha separació de poders. D’altra banda, ha reptat a Vidal a què expliqui si mai l’executiu l’ha pressionat en la seva tasca de jutge perquè dicti sentències “en un sentit o un altre”. “Està disposat a fer-ho?”, li ha preguntat.

Summary: Rajoy assegura que “ningú va als jutjats per les seves idees” perquè la llibertat d’expressió està garantida


El PP ha llançat un nou lema de campanya per a les eleccions municipals, autonòmiques i europees: 'Hi ha partit'. La formació liderada per Pablo Casado ha iniciat una campanya a les xarxes socials aquest dimarts i també ha substituït la pancarta de la façana de la seu del partit a Madrid, al carrer Gènova, per una lona nova amb el nou missatge. "Desprèn el sentit èpic de la victòria de qui dona la volta al marcador", ha afirmat aquest dimarts el partit en un comunicat. Segons el PP, el missatge està basat en "un decidit esperit de remuntada" que també "reflecteix la unitat interna amb la que el partit encara el partit de tornada de la batalla electoral". El primer lema de campanya llançat pel PP el 26-M va ser 'Centrats en el teu futur'.    "Hi ha partit per abaixar impostos, impulsar els comerços, fomentar l'educació, cuidar la teva salut, generar ocupació, reforçar la teva seguretat, respectar cada bandera, cada tradició, cada vorera, cada font, carretera, monument, arbre, barri, poble, ciutat, província. Hi ha partit per a Espanya i per a Europa", diu el vídeo electoral publicat a les xarxes socials. El PP ha explicat que aquesta és la primera d'una sèrie d'accions que faran al llarg de la setmana.

Summary: El PP llança un nou lema de campanya: 'Hi ha partit'


Les exportacions catalanes van caure un 1,2% al maig respecte al mateix mes de l'any passat fins als 6.273 milions d'euros, segons ha informat aquest divendres el Ministeri d'Indústria, Comerç i Turisme. Les vendes de Catalunya a l'exterior van patir un descens al maig després d'encadenar dotze mesos consecutius de creixements, des del maig del 2017. No obstant, les exportacions catalanes van concentrar al maig el 24,8% del conjunt de l'Estat. Entre gener i maig, les exportacions van augmentar un 3,3% en relació al mateix període de l'any passat fins als 30.467 milions d'euros.

Summary: Les exportacions catalanes cauen un 1,2% al maig després d'encadenar 12 mesos de creixements